b"\n_START_ARTICLE_\nAdS/CFT-vastaavuus\n_START_PARAGRAPH_\nAnti-de Sitter/konformikentt\xc3\xa4teoria -vastaavuus, my\xc3\xb6s Maldacena-dualiteetti\xc2\xa0tai mitta/gravitaatio -dualiteetti, on teoreettisessa fysiikassa esiintyv\xc3\xa4\xc2\xa0konjektuuri\xc2\xa0kahden erilaisen, fysikaalisen teorian v\xc3\xa4lisest\xc3\xa4 vastaavuudesta. Toisella puolella vastaavuutta on anti-de Sitter -avaruudet (AdS), joita k\xc3\xa4ytet\xc3\xa4\xc3\xa4n kvanttigravitaation\xc2\xa0formuloimiseen s\xc3\xa4ieteoriassa tai M-teoriassa, kun taas toisella puolella ovat konformikentt\xc3\xa4teoriat (conformal field theory eli CFT), jotka ovat kvanttikentt\xc3\xa4teorioita\xc2\xa0ja kuvaavat alkeishiukkasia._NEWLINE_Dualiteetti tarjoaa mahdollisuuden ymm\xc3\xa4rt\xc3\xa4\xc3\xa4 s\xc3\xa4ieteoriaa ja kvanttigravitaatiota entist\xc3\xa4 paremmin, sill\xc3\xa4 sen avulla voi muotoilla s\xc3\xa4ieteorian ei-perturbatiivisesti tietyin reunaehdoin. Lis\xc3\xa4ksi se on menestyksekk\xc3\xa4in Gerard 't Hooftin muotoileman\xc2\xa0holografisen periaatteen\xc2\xa0toteutus._NEWLINE_Lis\xc3\xa4ksi dualiteetti tarjoaa ty\xc3\xb6kaluja vahvasti kytkettyjen kvanttisysteemien (esimerkiksi matalan energian QCD:n tai raskasionit\xc3\xb6rm\xc3\xa4yksien) tutkimiseen. T\xc3\xa4m\xc3\xa4 ominaisuus on mahdollista, koska AdS/CFT -dualiteetti on heikko/vahva -tyyppinen dualiteetti; kun kvanttikentt\xc3\xa4teorian kent\xc3\xa4t ovat vahvasti vuorovaikuttavia, s\xc3\xa4ieteoria on heikosti kytketty gravitaatioteoria, ja t\xc3\xa4ten ratkaistavissa toisin kuin moni vahvasti kytketty ongelma. T\xc3\xa4t\xc3\xa4 ominaisuutta on k\xc3\xa4ytetty erilaisten ydinfysiikan tai tiiviin aineen\xc2\xa0fysiikan ongelmien tutkimiseen._NEWLINE_AdS/CFT-vastaavuuden muotoili ensimm\xc3\xa4isen\xc3\xa4\xc2\xa0Juan Maldacena vuonna 1997. Dualiteetin t\xc3\xa4rkeit\xc3\xa4 aspekteja selkeytettiin Steven Gubserin, Igor Klebanovin ja Alexander Markovich Polyakovin sek\xc3\xa4 Edward Wittenin artikkeleissa. Vuoteen 2015 menness\xc3\xa4 Maldacenan alkuper\xc3\xa4isell\xc3\xa4 artikkelilla oli yli 10 000 viittausta, tehden siit\xc3\xa4 viitatuimman korkeaenergiafysiikan artikkelin."